Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 27. marca 2007

Materiál číslo: 31/2007

K bodu:   Návrh na dlhodobý prenájom Zariadenia opatrovateľskej služby
                na Mlynarovičovej č. 23 

Predkladá:                                                                Návrh uznesenia:

PhDr. František Guth, prednosta                               ( v prílohe)                    
Miestneho úradu mestskej časti                                                        
Bratislava-Petržalka                                                               

                                                                      

                                                                   

Prerokované:
- v miestnej rade
  dňa 13.03.2006

Spracovali:
JUDr. Janíková Gabriela
Ing. Janigová Eva
Mgr. Beňová Kvetoslava

Návrh uznesenia :

Miestna rada odporúča Miestnemu zastupiteľstvu mestskej časti Bratislava-Petržalka

schváliť

 prenájom Zariadenia sociálnych služieb na Mlynarovičovej 23 pre Johannes Senio Service s.r.o na dobu 30 rokov, za účelom prevádzkovania Zariadenia opatrovateľskej služby, ktoré  vybaví potrebným zariadením a bude prevádzkovať na vlastné náklady. Výška nájomného bude predstavovať l 250 tis.Sk  na rok. 

Dôvodová  správa

Koncepcia sociálnej politiky  Mestskej časti  Bratislava-Petržalka na obdobie r. 2005 – 2010, ako čiastkový program celkového rozvoja mestskej časti, obsahovo bezprostredne nadväzuje na koncepciu sociálnej politiky mestskej časti. Za účelom posilnenia a zefektívnenia opatrení štátnej politiky vytvára podmienky pre sociálno–charitatívne aktivity právnických a fyzických osôb. Cieľom koncepcie je navrhnutie opatrení na odstraňovanie krízových javov a zlepšovanie kvality života každého jednotlivca tak, aby bola zabezpečená jeho dôstojnosť. 

Jednou z priorít sociálnej politiky, v rámci  programu sociálneho rozvoja, sú opatrenia  na zlepšenie starostlivosti o  chorých ľudí, ktorí vyžadujú celodennú riadnu starostlivosť.

Starnutie populácie je vážnym fenoménom demografického vývoja v súčasnom svete. Vnímame to aj v  Slovenskej republike. Demografická situácia charakterizovaná nízkou pôrodnosťou a predlžujúcou sa dĺžkou života spôsobuje starnutie populácie. Tieto zmeny by mali viesť okrem iného aj k úprave sociálnej a zdravotnej starostlivosti. Zo štatistických údajov vyplýva, že v tomto storočí stúpol priemerný vek obyvateľstva a zvýšil sa počet osôb nad 60 rokov. Populáciu starších ľudí tvorí v Slovenskej republike 18%, čo je 967 207 občanov, z ktorých 32% má zabezpečenú pomoc a 9% seniorov je vážne chorých, imobilných alebo veľmi starých, osamelých a odkázaných na cudziu pomoc. Premietnutím týchto štatistických ukazovateľov na našu Mestskú časť Bratislava-Petržalka, v ktorej žije cca 120 000 obyvateľov, a už v súčasnosti je z toho 9,5% seniorov, nám ukazuje nutnosť skvalitňovať a rozširovať sociálnu starostlivosť pre ľudí, ktorí sú odkázaní na našu pomoc.

Človek sa často dostáva do ťažkých a nepriaznivých životných situácií, ktoré nie je schopný riešiť vlastnými silami. Ťažko chorí občania a seniori sú touto ohrozenou skupinou. Ostávajú závislí na pomoci svojich príbuzných a na pomoci celej sociálnej siete. Preto veľkú starostlivosť venujeme ťažko chorým občanom, ktorí postrádajú schopnosť samoobsluhy, a  to  formou opatrovateľskej služby v domácnosti, kde opatrovateľky zabezpečujú hygienu, upratovanie,nákup potravín, donášku obedov a liekov. Vo vážnych prípadoch zabezpečujeme možnosť  prechodného pobytu v zariadení.

 Našou víziou a filozofiou je vytvorenie zariadenia, ktoré bude poskytovať sociálne služby pre ťažko chorých klientov a seniorov na úrovni, ktoré zodpovedá kritériám Európskej únie. V danom zariadení by sa poskytovali kvalitné ošetrovateľské služby na vysokej úrovni so zameraním na ťažko chorých občanov prepustených z nemocnice, alebo po chorobe, ktorá si vyžaduje dlhodobú opatrovateľskú starostlivosť. Blízkym príbuzným by sa poskytovala poradenská intervencia, na zvládnutie krízovej situácie v rodine. Za týmto účelom prebieha rozsiahla rekonštrukcia bývalého objektu Strediska sociálnych služieb na Mlynarovičovej ulici č.23. 

V roku 2004 naša mestská časť nadviazala spoluprácu  s Johannes Senio Service s.r.o., ktorá založila  Strednú Odbornú školu Johannes Senio Service  so sídlom na ul. M. Sklodowskej 1.           
     V školskom roku 2004-2005  otvorili denné 3 ročné pomaturitné nadstavbové štúdium – Starostlivosť o seniorov. Dané štúdium predstavuje prínos v smere zvyšovania kvality profesionálnych opatrovateľských a ošetrovateľských úkonov pri lôžkach seniorov. Stredisko sociálnych služieb našej mestskej časti slúžilo študentom danej školy, ako stážové pracovisko. Mestská časť Bratislava-Petržalka zahájila spoluprácu s touto spoločnosťou podpísaním deklaratívneho memoranda o spolupráci.

Johannes Senio Service s.r.o. je spoločnosť  s medzinárodnou účasťou, ktorá má bohaté a dlhoročné skúsenosti s opaterou starších a vážne chorých ľudí v Nemecku, Belgicku a  Rakúsku. Činnosť spoločnosti JSS s.r.o. spočíva na kresťanských hodnotách. Jej hlavným poslaním u nás je prevádzkovať sociálne služby pre starších a vážne chorých ľudí vyžadujúcich dlhodobú opateru a realizovať vzdelávacie programy na opatrovateľské, aktivačné a rehabilitačné výkony na úrovni starších štátov Európskej únie. Spoločnosť Johannes Senio Service s.r.o. plánuje ďalej vybudovať v našej mestskej časti  na Mamateyovej ul. Centrum pre seniorov, s kapacitou cca 96 lôžok  V danom Centre pre seniorov by naša mestská časť mala mať k dispozícii 15 sociálnych lôžok. Sociálne lôžka budú určené klientom, ktorí nedosahujú finančné krytie poskytovaných služieb podľa platného sadzobníka prevádzky.
Johannes Senio Service s.r.o. nevznikla za účelom podnikania a zakladatelia sa zmluvne zaviazali všetok  svoj prípadný zisk investovať do rozvoja kvality služieb a vzdelávania.

Na základe podpísaného Memoranda o spolupráci a Zmluvy o poskytovaní sociálnych služieb medzi Mestskou časťou Bratislava-Petržalka a Johannes Senio Services s.r.o. (viď. príloha) a ako aj vyššie uvedeného,  predkladáme návrh na prenájom  objektu na Mlynarovičovej 23  pre Johannes Senio Service s.r.o., ktorá má ambíciu v danom objekte dobudovať a prevádzkovať Zariadenie opatrovateľskej služby pre seniorov a pre ťažko chorých ľudí odkázaných na celodennú starostlivosť,  na dôstojnej úrovni.

Spolupráca medzi Mestskou časťou Bartislava-Petržalka a  Johannes Senio Service s.r.o., ako aj realizovanie sociálnych a zdravotných služieb budú jasne formulované a  vymedzené v Zmluve o prenájme objektu  ZOS na Mlynarovičovej ul. 23. V zmluve budú jasne definované nasledovné podmienky:
-	výška nájomného bude stanovená tak, aby sa investované peniaze do rekonštrukcie objektu  za 30 rokov vrátili ( 1 250 000 Sk)
-	Johannes Senio Service zabezpečí vnútorné zariadenie v ZOS na vlastné náklady
-	Johannes Senio Service  bude prevádzkovať Zariadenie opatrovateľskej služby na vlastné náklady
-	výška poplatkov za služby v Zariadení opatrovateľskej služby bude tvorená v spolupráci s mestskou časťou ( 5 sociálnych lôžok a ceny ďalších lôžok budú primerané súčasným cenám v sociálnych zariadeniach v Bratislave.) Návrh nájomnej zmluvy tvorí prílohu tohto materiálu.

Predmetný objekt navrhujeme prenajať na dobu 30 rokov, s podmienkou zachovania stanoveného účelu.  Prevádzkové náklady,  ako aj opravy súvisiace s užívaním objektu, bude hradiť nájomca. 

V prípade odstúpenia a nepodpísania zmluvy zo strany Johannes Senio Service s.r.o.:
1. budeme hľadať a kontaktovať  nové spoločnosti, ktoré by v uvedenej budove prevádzkovali  
    zariadenie sociálnych služieb pre ťažko chorých, podľa  podmienok  stanovených v návrhu  
    zmluvy o nájme, ktorá je v prílohe , 
2. budeme  prevádzkovať dané zariadenie  našou mestskou časťou. 

     Pri variante,  že prevádzkovateľom zariadenia na Mlynarovičovej ul. č. 23 bude naša mestská časť, predpokladáme príjmy od klientov  ročne vo výške 4 464 000,- Sk, a to  za : 
-	10 sociálnych lôžok  á 90,- Sk  1 lôžko/deň 
-	20 štandardných lôžok á 500,- Sk 1 lôžko/deň

V príjmoch nie je zahrnutá úhrada od klienta za obedy a večere, ktoré  t.č. uhrádzajú klienti priamo stravovaciemu zariadenie s tým, že mestská časť prispieva sumou 20,- Sk k cene 1 obeda pre klientov Petržalky. 
Štátnu dotáciu na prevádzku zariadenia predpokladáme vo výške 4 270 000,- Sk (vychádzajúc z roku 2006).
     Predpokladané výdavky pri stave zamestnancov 20,3 (mzdy, odvody, tovary a služby bez alikvótnej čiastky výdavkov na správu) sú 9 367 000,- Sk.
Z toho vychádza, že potrebná výška financií z rozpočtu  Mestskej časti Bratislava-Petržalka  by predstavovala čiastku  633 000,- Sk ročne.  
V ďalšom období prevádzkovania našou mestskou časťou, by prichádzalo do úvahy vyčleniť 10 lôžok pre Domov  dôchodcov, alebo Penzión.
     V prípade, že sa rozhodneme spravovať zariadenie vo vlastnej réžii, mestská časť bude musieť vyčleniť finančné prostriedky na zakúpenie zariadenia objektu, čo predstavuje cca 
5 mil.Sk, a taktiež nedôjde k „splácaniu“ finančných prostriedkov vynaložených na rekonštrukciu vo forme nájomného. 

Hlavným zmyslom opatrení, ktorým vzniká bohatšia  škála  foriem sociálnej pomoci,  je  vytvorenie miesta na dôstojný život pre každého obyvateľa našej mestskej časti.

Materiál bol prerokovaný v sociálnej a bytovej komisii a v komisii správy majetku a miestnych podnikov,  stanovisko ktorých  tvorí prílohu materiálu.

Materiál bol prerokovaný na miestnej rade, ktorá dňa 13.3.2007 uzn.č.26 odporučila Miestnemu zastupiteľstvu mestskej časti Bratislava-Petržalka schváliť prenájom Zariadenia sociálnych služieb na Mlynarovičovej ul č. 23 pre Johannes Senio Service s.r.o. na dobu 30 rokov, za účelom prevádzkovania Zariadenia opatrovateľskej  služby, ktoré vybaví potrebným zariadením a bude prevádzkovať na vlastné náklady. Výška nájomného bude predstavovať 1 250 tis. Sk na rok a uložila
prednostovi miestneho úradu 
1.	do návrhu nájomnej zmluvy zapracovať  pripomienky komisie správy miestneho majetku a miestnych podnikov, komisie sociálnej a bytovej, vrátane nového článku – „Osobitné ustanovenia pre Johannes Senio Service“,
2.	zabezpečiť právnu analýzu k Zmluve o poskytovaní sociálnych služieb do 26.3.2007, 
3.	v prípade, že Johannes Senio Service neuzavrie s mestskou časťou Bratislava-Petržalka zmluvu do 5.4.2007, vyhlásiť ponukové konanie na prevádzkovateľa zariadenia.

Nájomná zmluva č........................
uzatvorená v zmysle § 663 a ďalších ustanovení Občianskeho zákonníka a zákona č.116/1990Zb. o nájme a podnájme nebytových priestorov v platnom znení
medzi zmluvnými stranami:

       1.  Mestská časť Bratislava-Petržalka, správca
Kutlíková 17, 852 12 Bratislava
zastúpená: Milanom Ftáčnikom, starostom
bankové spojenie: DEXIA banka Slovensko a.s., pobočka Bratislava
Číslo účtu: 1800599001/ 5600
IČO: 603 201
ďalej len „ prenajímateľ “    
a     

2.	Johannes Senio Service s.r.o.
Veternicova 9
 811 06 Bratislava 
             zastúpená: Christian Bayer
                               Ing. Annemaria Čabelková
           
             IČO : 35872144
            ďalej len „ nájomca “         

Článok 1
                                                             Predmet nájmu

Predmetom nájomnej zmluvy je objekt – Zariadenie opatrovateľskej služby na Mlynarovičovej ul. č. 23, súpisné číslo 2572 umiestnený na pozemku, parc.č. 600 v katastrálnom území Petržalka, list vlastníctva 1748, vlastník Hlavné mesto SR Bratislava o výmere 810 m², objekt bol zverený do správy Mestskej časti Bratislava-Petržalka.
Predmet nájmu prenajímateľ dáva nájomcovi do nájmu v zmysle Štatútu hl. mesta SR Bratislavy.

                                                              Článok 2
                                                             Účel nájmu 

Prenajímateľ prenajíma nájomcovi predmet nájmu uvedený v čl. 1 za účelom zabezpečenia prevádzkovania Zariadenia opatrovateľskej služby. Nájomca v zariadení opatrovateľskej služby bude  poskytovať sociálne služby občanom, ktorí sú odkázaní na zabezpečenie nevyhnutných životných úkonov, prostredníctvom prechodného pobytu. V záujme zabezpečenia kvality sa nájomca zaväzuje zaviesť Systém riadenia kvality podľa modelu ISO 9001:2000. Kvalitu opatrovateľského procesu bude zabezpečovať zavedením systému IQP. Poskytovanie služieb bude v súlade so Zákonom o sociálnej pomoci. Prevádzkový poriadok Zariadenia opatrovateľskej služby bude zakotvený v Zmluve o prevádzkovaní, ktorá bude tvoriť neoddeliteľnú súčasť tejto zmluvy. 

                                                                   Článok 3
                                                                 Doba nájmu

Nájom sa uzatvára na dobu určitú od ....2007 do.... 2037 v zmysle  uznesenia Miestneho zastupiteľstva Bratislava-Petržalka č.....zo dňa........

                                                                   Článok 4
                                                                 Cena nájmu

1.	Nájomné za prenajatú nehnuteľnosť je 1 250 000,-Sk  /zákon č. 18/ 1996 Z.z. o cenách/. 
      slovom: jedenmilióndvestopäťdesiattisíc korún slovenských, ktoré sa nájomca zaväzuje  
      uhrádzať v štvrťročných splátkach na príjmový účet prenajímateľa vždy vopred do 15.   
      dňa prvého mesiaca príslušného štvrťroka na príjmový účet  prenajímateľa:
DEXIA banka Slovensko a.s., pobočka Bratislava, číslo účtu 1800599001/5600,
      variabilný symbol: ......................
2.	V prípade omeškania s úhradou nájomného je nájomca povinný zaplatiť poplatok z omeškania vo výške 0,04 % dĺžnej sumy za každý deň omeškania.

                                                                   Článok 5
                                                       Všeobecné ustanovenia   

1.	Nájomca sa oboznámil so stavom nehnuteľnosti, ktorú preberá do nájmu. Prenajímateľ odovzdáva predmet nájmu do nájmu nájomcovi na ktorom boli vykonané stavebné úpravy podľa stavebného povolenia a boli predmetom kolaudačného konania. Bol preukázaný, na základe stanovených predpísaných skúšok, vyhovujúci stav nehnuteľnosti. Nájomca sa zaväzuje ihneď hlásiť prenajímateľovi všetky skryté závady, ktoré bránia riadnemu užívaniu nehnuteľnosti, a to po dobu 5 rokov,za účelom ich odstránenia prenajímateľom. Stav nehnuteľnosti bude popísaný v preberacom protokole. Tento bude tvoriť prílohu  k tejto nájomnej zmluve.
2.	Nájomca poskytne finančné prostriedky na zakúpenie vnútorného zariadenia v súlade so zmluvou uzavretou medzi nájomcom a prenajímateľom,prílohu ktorej tvorí zoznam vybavenia interieru. Zariadenie bude majetkom nájomcu. Prevádzka bude protokolárne prevzatá. 
3.	Nájomca je povinný hradiť zo svojich prostriedkov všetky prevádzkové náklady spojené s dodávkou tepla, teplej úžitkovej vody, el. energie, plynu, odvoz odpadu na základe zmlúv, ktoré je povinný uzatvoriť s dodávateľmi týchto služieb.
4.	Nájomca sa tiež zaväzuje starať sa o priľahlý areál o výmere 3 159 m² na vlastné náklady (kosenie trávy, orez stromov a kríkov, odpratávanie snehu, ľadu a pod.) zabezpečovať údržbu areálu, letné  aj zimné  čistenie chodníkov, ktoré budú vyznačené na snímke z katastra nehnuteľností a tvoria prílohu tejto zmluvy.
5.	Nájomca zodpovedá za škody spôsobené na prenajatom majetku, zabezpečí si na vlastné náklady poistenie budovy a vnútorného zariadenia. Nájomca platí poistenie počas celej doby nájmu.
6.	Nájomca v plnom rozsahu zodpovedá za prevádzkovanie predmetu nájmu uvedeného   článku 1 tejto zmluvy a to v zmysle Občianskeho zákonníka.

7.	Nájomca je povinný zabezpečiť na vlastné náklady deratizáciu a dezinfekciu v zmysle platných predpisov. V oblasti hygieny nesie sám plnú zodpovednosť.
8.	Nájomca je povinný v prenajatých priestoroch dodržiavať požiarno-poplachové smernice s požiarno-evakuačným plánom, platným pre prenajatý objekt a menovať požiarne hliadky. Nájomca je povinný umožniť štátnemu požiarnemu dozoru vstup do prenajatých priestorov z dôvodu vykonania  kontroly plnenia povinností prenajímateľa na úseku ochrany pred požiarom. Nájomca je zodpovedný za škody, ktoré spôsobil požiar v prenajatých priestoroch vinou nájomcu, jeho zamestnancov, ktorí vykonávajú stavebnú resp. akúkoľvek pracovnú činnosť v prenajatých priestoroch. Nájomca preberá na seba všetky povinnosti vyplývajúce z predpisov o ochrane pred požiarmi, ochrane zdravia a bezpečnosti pri práci pre jeho zamestnancov.
9.	Nájomca zabezpečuje a znáša na vlastné náklady v prenajatom majetku všetky odborné prehliadky vyplývajúce z platných zákonov a noriem (odborné prehliadky plynu, elektroinštalácie, bleskozvodov, hasiacich prístrojov a hydrantov) ako aj odstraňovanie nedostatkov, ktoré boli zistené pri odborných prehliadkach.
10.	Nájomca je povinný vykonávať všetky stavebné práce a údržbu na prenajatom majetku, všetky druhy opráv a investícií do prenajatých priestorov
11.	Zmluvné strany sa dohodli, že nájomca je povinný ohlásiť prenajímateľovi každú plánovanú investíciu ešte pred jej realizáciou a postupovať v súlade so zákonom o verejnom obstarávaní.
12.	Stavebné úpravy, všetky malé aj veľké rekonštrukcie počas doby nájmu bude realizovať nájomca. Tieto je nájomca oprávnený vykonať len po predchádzajúcom súhlase prenajímateľa v súlade s ustanoveniami stavebného zákona. Ak dôjde k ukončeniu nájmu skôr, ako bude veľkosť investície odpísaná, má nájomca nárok na zostatkovú hodnotu vložených investícií. 
13.	Nájomca bude na vlastné náklady a zo svojich prostriedkov zabezpečovať všetky opravy na predmete nájmu.
14.	Nájomca je povinný uhradiť prenajímateľovi spôsobenú škodu vzniknutú v dôsledku zanedbania si svojich povinností.
15.	Nájomca sa zaväzuje touto zmluvou predmet nájmu udržiavať na vlastné náklady obvyklým spôsobom dobrého hospodára.
16.	Prenajímateľ súhlasí, že v predmete nájmu bude ubytovaný vyšší počet osôb ako 30, maximálne 38 osôb, ak to dovolia platné hygienické predpisy.
17.	Nájomca sa zaväzuje prevádzkovať 5 miest sociálnych lôžok z celkového počtu pre  sociálne odkázaných občanov Mestskej časti Bratislava-Petržalka.
18.	Nájomca nie je oprávnený predmet nájmu ďalej prenajať alebo dať predmet nájmu  alebo jeho časť do podnájmu tretej osobe.

Článok 6
                                                                 Platnosť zmluvy  

Zmluva nadobúda platnosť dňom podpísania zmluvy obidvoma zmluvnými stranami. Zmeny alebo doplnky k tejto zmluve je možné vykonávať na základe dohody zmluvných strán formou dodatkov k zmluve podpísaných oprávnenými zástupcami zmluvných strán.

                                                                  

Článok 7
Ukončenie nájmu
 
1.	Nájomný vzťah založený touto zmluvou sa končí uplynutím doby, na ktorú bol nájom dohodnutý, ak sa zmluvné strany nedohodnú inak.
2.	Dohodou zmluvných strán o zrušení nájomnej zmluvy.
3.	Prenajímateľ a nájomca môžu od zmluvy odstúpiť z dôvodov ustanovených v Občianskom zákonníku.
4.	V prípade, že nájomca užíva predmet nájmu na iný než dohodnutý účel nájmu, prenajímateľ si vyhradzuje právo odstúpiť od zmluvy a nájomca sa zaväzuje do 30 dní od doručenia oznámenia o odstúpení od zmluvného vzťahu prenajímateľom, predmet nájmu vypratať a odovzdať  prenajímateľovi na náklady nájomcu.
5.	Nájomca má právo odstúpiť od zmluvy i v prípade výraznej zmeny prevádzkových podmienok, napr. legislatívnych a pod., ako aj z titulu zásahu vyššej moci. 
6.	Nájomca môže písomne vypovedať zmluvu uzatvorenú na dobu určitú ak:
a)	stratí spôsobilosť na vykonávanie činnosti, na ktorú sa predmet nájmu prenajal
b)	predmet nájmu sa stane bez zavinenia nájomcu nespôsobilým na dohodnuté užívanie
c)	predloží prenajímateľovi návrh na ukončenie nájmu so 6 mesačným predstihom
7.	Prenajímateľ môže písomne vypovedať zmluvu uzavretú na dobu určitú pred jej uplynutím iba za podmienok ak:
a)	nájomca užíva predmet nájmu v rozpore s touto nájomnou zmluvou
b)	nájomca mešká s platením nájomného alebo za služby, v ktorých poskytovanie je spojené s nájmom viac, ako jednu splátku a neuhradil ju ani po 10  dňoch od napomenutia prenajímateľom
c)	nájomca užíva predmet nájmu a napriek upozorneniam hrubo porušuje pokoj alebo poriadok
d)	nájomca prenechá predmet nájmu alebo jeho časť do nájmu, podnájmu alebo výpožičky tretej osobe.

Článok 8
Osobitné ustanovenia

Nájomca sa zaväzuje v súlade so Zmluvou o poskytovaní sociálnych služieb    uzavretej medzi prenajímateľom a nájomcom dňa 27.1.2006, po vybudovaní zariadenia Johannes Senio Centrum na Mamateyovej v Bratislave, zriadiť ďalšie sociálne lôžka v celkovom počte 15 miest pre prenajímateľa.
Prenajímateľ sa bude spolupodieľať na stanovení výšky úhrady za sociálne služby poskytované v predmete nájmu čl.1 tejto zmluvy. 

Článok 9
                                                        Záverečné ustanovenia

1.	Nájomca sa zaväzuje bez zbytočného odkladu oznámiť prenajímateľovi každú zmenu     
     svojej právnej subjektivity ako aj iné skutočnosti, ktoré by mohli ovplyvniť predmet        
     nájmu.

1.	Práva a povinnosti neupravené v tejto zmluve sa riadia príslušnými ustanoveniami Občianskeho zákonníka a Právnym poriadkom Slovenskej republiky.
2.	Zmluvné strany vyhlasujú, že porozumeli obsahu tejto zmluvy v celom rozsahu, neuzatvárajú zmluvu v tiesni, ich zmluvná voľnosť nie je obmedzená a na znak súhlasu túto zmluvu potvrdzujú svojimi podpismi.
3.	Zmluva je vyhotovená v šiestich rovnopisoch s platnosťou originálu, z ktorých  dve vyhotovenia dostane nájomca a štyri zostanú pre prenajímateľa.

V Bratislave dňa  .........................

Prenajímateľ:                                                                                    Nájomca:
Mestská časť Bratislava-Petržalka                                       Johannes Sennio Service

Stanovisko sociálnej a bytovej komisia zo dňa  12.03.2007

Prítomní: A. Sotníková, M. Novota, V. Palková, R.Pavlík
Neprítomná: O.Adamčiaková

K bodu : Materiál  - Návrh na dlhodobý prenájom Zariadenia opatrovateľskej  
                                 služby na Mlynarovičovej ul.č.23        

Komisia sa na svojom zasadnutí zaoberala predmetným materiálom a  odporučila schváliť /3 za a 1 sa zdržal hlasovania/ predmetný materiál s nasledovnými pripomienkami : 
       doplniť do nájomnej zmluvy záväzok nájomcu, že bude prevádzkovať 5 
       sociálnych lôžok z celkového počtu pre sociálne odkázaných občanov našej 
mestskej časti a že na tvorbe cien za služby poskytované v zariadení sa bude spolupodieľať naša mestská časť.	 

                                                                                 Anna Sotníková v.r.
                                                                                predsedníčka komisia